
AHOLKU BATZORDEAREN IRIZPENA, UZTAILAREN 22KO 36/2014 FORU DEKRETUA, ABUZTUAREN 1EKO 39/2014 FORU DEKRETUA ETA UZTAILAREN 30EKO 21/2024 FORU DEKRETUA ALDATZEN DITUEN FORU DEKRETUAREN PROIEKTUARI BURUZKOA, URRIAREN 30EKO 3/2024 LEGERA EGOKITZEKO ALBOKO ESKLEROSI AMIOTROFIKOA ETA KONPLEXUTASUN HANDIKO ETA BILAKABIDE ITZULEZINEKO BESTE GAIXOTASUN EDO PROZESU BATZUK DITUZTEN PERTSONEN BIZI KALITATEA HOBETZEKO, ETA GARAPEN ARAUDIRA EGOKITZEKO (1. SAIOA, 2026KO APIRILA)
I.-EGITATEZKO AURREKARIAK
Gizarte Zerbitzuetako zuzendariak, 2026ko martxoaren 12an, uztailaren 22ko 36/2014 Foru Dekretua, abuztuaren 1eko 39/2014 Foru Dekretua eta uztailaren 30eko 21/2024 Foru Dekretua aldatzen dituen foru dekretuaren proiektua bidali zuen, urriaren 30eko 3/2024 Legera egokitzeko, alboko esklerosi amiotrofikoa eta konplexutasun handiko eta bilakabide itzulezineko beste gaixotasun edo prozesu batzuk dituzten pertsonen bizi kalitatea hobetzeko, eta garapen araudira egokitzeko. 
Martxoaren 16an, espedientea osatzeko eskatu zen, eta irizpena emateko epea eten zen, honako dokumentazio hau jaso arte: 
· Diputatu nagusiak kontsultaren urgentzia hautematea, Arabako Foru Administrazioaren Aholku Batzordea sortzen duen martxoaren 30eko 40/1999 Foru Dekretuaren 20.2 artikuluan ezarritakoarekin bat etorriz, haren Erregelamendu Organikoa onetsiz.
· Arau-eraginari buruzko txostena, kontsultarako aurkeztu diguten proposamenaren oinarri juridikoa jasotzen duena, arau-eraginari buruzko txostena egiteko gidak eskatzen duen moduan, Batzordeak aztertu beharreko proiektuaren testua erreproduzitze hutsa ahalbidetzen ez duena.
2026ko martxoaren 18an espedientea osatu zen, eta honako dokumentazio honek osatu zuen:
-Foru dekretu proiektua.
 
-Prozedura hasteko foru-agindua.
 
-Entzunaldiaren eta jendaurreko informazioaren izapidea. 
-ADELA Araba elkartearen alegazioak.
 
-Gizarte Zerbitzuen zuzendariak egindako alegazioei erantzuteko txostena.
 
-Genero-eraginari buruzko txostena, Gizarte Politiketako Saileko Idazkaritzako buruak egina.
 
-Arabako Foru Aldundiko Berdintasun Zerbitzua egiaztatzeko izapidea.
 
-GOFEren Ekonomia Arloak egindako eragin ekonomikoari buruzko txostena.
 
-Arau inpaktuari buruzko txostena, GOFEren Kontratazio eta Araubide Juridikoaren Arloak emana.
-Diputatu nagusiak kontsultaren premia hautematea.

II.- OHAR JURIDIKOAK.
1.- Eskumen titulua eta arauak emateko gaikuntza.
Euskal Autonomia Erkidegoko Autonomia Estatutuari buruzko abenduaren 18ko 3/1979 Lege Organikoaren (aurrerantzean EAEAE) 10.12 artikuluak xedatzen duenez, Euskal Autonomia Erkidegoak eskumen esklusiboa du arlo honetan: “gizarte-laguntza”. Oro har, funtsezko eskumen-titulu hori EAEAEn Euskadiri esleitutako beste eskumen esklusibo batzuekin osatzen da, hala nola “garapen komunitarioari, emakumeen egoerari, politikari, gazteei eta hirugarren adinekoei” buruzko gaiarekin  —EAEAEren 10.39 artikulua—.
Aurreko aginduari dagokionez, 27/1983 Legeak, azaroaren 25ekoak, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzkoak (aurrerantzean, LHL), 7.c) artikuluan adierazten du lurralde historikoen eskumena dela erakunde erkideek beren lurraldean betearaztea "1. Gizarte-laguntza, Euskal Autonomia Erkidegoko erakunde erkideen zuzeneko ekintzari kalterik egin gabe", eta “2. Garapen komunitarioa, emakumeen aldeko politikak. Haur, gazte, hirugarren adinekoen aldeko politika, aisia eta jolasa, Euskal Autonomia Erkidegoko Erakunde Komunek arlo horietan zuzenean ekiteari kalterik egin gabe”.
Zalantzarik gabe, eskumenen barne-banaketan, printzipio orokorrak dio, gizarte-laguntzaren arloan, lurralde historikoek dutela betearazpen-eskumena (LHLren 7.c.1 artikuluaren arabera); eskumen horrek, hala ere, ezin dio kalterik egin erakunde erkideen "zuzeneko ekintzaren" berariazko aurreikuspenari.
Ondoren, 8.3 artikuluak ezartzen duenez, lurralde historikoei betearaztea dagozkien gaietan, honako ahal hauek izango dituzte, Euskal Autonomia Erkidegoko erakunde komunek beren legeria garatzeko ematen dituzten xedapen orokorren arabera egikarituko dituztenak: a) erregelamenduzkoa, beren zerbitzuak antolatzeko; b) administratiboa, ikuskapena barne; c) berrikuslea, administrazio-bidean.
Hori guztia ahaztu gabe, EAEAEren 9.2 artikuluaren arabera, euskal botere publikoek, beren eskumenen esparruan, “bizi-baldintzak hobetzera bideratutako politika bat bultzatuko dute bereziki” eta “gizabanakoaren eta osatzen duten taldeen askatasuna eta berdintasuna eraginkorrak eta benetakoak izateko baldintzak sustatzera eta oztopoak kentzera bideratutako neurriak hartuko dituzte”.
Eskumen-banaketa horretan oinarrituta, Gizarte Zerbitzuei buruzko abenduaren 5eko 12/2008 Legea eman zen (aurrerantzean, GZL), eta Gizarte Zerbitzuen Euskal Sistemaren funtsezko helburu gisa adierazi zen mendekotasunetik eratorritako beharrizan pertsonalei eta familiarrei arreta ematea —6. artikulua—, eta mendetasun-egoeratik eratorritako premiak aldi baterako edo modu iraunkorrean beteko direla bermatzera bideratutako prestazio ekonomikoak daudela aitortu zen —14. eta 16. artikuluak—.
Era berean, 41.3 artikuluak foru-aldundiei esleitu zien Gizarte Zerbitzuen Euskal Sistemako bigarren mailako arretako gizarte-zerbitzuak ematea, Eusko Jaurlaritzari zuzeneko ekintzako eskumenean esleitutakoak izan ezik. Hala, GZLren 27.2.b) artikuluaren arabera, bigarren mailako arretako gizarte-zerbitzuen hornidura eta prestazioa, 22.2 artikuluan arautuak —hemen interesatzen zaigunerako, mendetasunaren balorazio- eta diagnostiko-zerbitzua barne—, foru-aldundietako gizarte-zerbitzuek bermatzen dute.
Lege hori garatzeko, urriaren 6ko 185/2015 Dekretua eman zen, Gizarte Zerbitzuen Euskal Sistemaren prestazio eta zerbitzuen zorroari buruzkoa, Gizarte Zerbitzuen Euskal Sistemaren Prestazio eta Zerbitzuen Zorroa eta haren prestazioak eta zerbitzuak eskuratzeko baldintzak, irizpideak eta prozedurak arautzeko. 
Lege horren 5.3 artikuluaren arabera, “Foru-aldundiek eskumena izango dute Gizarte Zerbitzuen Euskal Sistemaren Prestazio eta Zerbitzuen Katalogoaren bigarren mailako arreta-zerbitzuak emateko, Eusko Jaurlaritzaren eskumenekoak direnak izan ezik, baita laguntza pertsonala emateko zerbitzua (3.1.1 fitxa), familia-inguruneko zainketetarako eta zaintzaile ez-profesionalei laguntzeko prestazioa (3.2.1 fitxa), eta prestazio teknologikoak eskuratzeko edo ohiko etxebizitza-ingurunean egokitzapenak egiteko prestazioak edo laguntzak (3.3.1 eta 3.3.2 fitxak) emateko ere”. 
Era berean, artikulu bereko laugarren apartatuaren arabera, “Euskal administrazio publiko guztiek eskumena izango dute zerbitzuari lotutako prestazioa emateko, prestazio hori lotzen den Prestazio eta Zerbitzuen Zorroaren zerbitzuetarako bada, eta Gizarte Zerbitzuei buruzko Legearen 16. artikuluan ezartzen den tipologian bilduta aurreikus daitekeen beste edozein prestazio ekonomiko emateko eskumena izango dute, betiere unean-unean ezartzen den eskumen-erregimenaren arabera”.
Estatuan, Autonomia pertsonala sustatzeari eta mendetasun-egoeran dauden pertsonak zaintzeari buruzko abenduaren 14ko 39/2006 Legeak, herritarren autonomia pertsonala sustatzeko eta mendetasun-egoeran dauden pertsonak zaintzeko eskubide subjektiboa baliatzean berdintasuna bermatuko duten oinarrizko baldintzak arautzeko onartu zenak, Autonomiarako eta Mendetasunari Arreta Eskaintzeko Sistema bat sortu zuen, eta haren prestazioak, zerbitzuen katalogo bat, mendetasun-graduak eta horiek baloratzeko oinarrizko irizpideak arautu zituen, baita prestazioetarako eskubidea aitortzeko prozedura ere. Hamabigarren xedapen gehigarriak, gainera, foru-aldundiek Euskal Autonomia Erkidegoaren kasuan dituzten berezitasunak aitortzen ditu. 
Berrikuntza gisa, hamazazpigarren xedapen gehigarriak –urriaren 21eko 11/2025 Errege Lege Dekretuak erantsia, Espainiako Konstituzioaren 149.1.1 artikuluan xedatutakoaren babesean, zeinak Estatuari eskumen esklusiboa esleitzen baitio berdintasuna bermatuko duten oinarrizko baldintzak arautzeko– urriaren 30eko 3/2024 Legearen aplikazio eremuan sartutako pertsonen araubide juridikoa jasotzen du, Alboko Esklerosi Amiotrofikoa eta konplexutasun handiko eta atzeraezineko beste gaixotasun edo prozesu batzuk dituzten pertsonen bizi kalitatea hobetzeko. Horrela, III+ gradu berri bat sortzen da, muturreko mendetasuna duena, eta gutxieneko babes maila espezifiko bat esleitzen zaie, zerbitzuari lotutako prestazio ekonomiko bat eskuratzeaz gain, zeina etxez etxeko laguntzara edo laguntza pertsonaleko prestazio ekonomiko batera bakarrik bideratu ahal izango baita. Eta hori guztia, 24 orduko etengabeko gainbegiratze eta arreta espezializatuko berme publiko bat sortzeko legezko agindua betetzeko, gaixotasunaren fase aurreratu hartan saihestu daitekeen heriotza arriskua prebenitzen saiatzen dena.
Halaber, urriaren 21eko 11/2025 Errege Lege Dekretu horrek aldatu egiten du Autonomiaren Aldeko eta Mendetasunari Arreta Eskaintzeko Sistemaren prestazioak arautzen dituen abenduaren 27ko 1051/2013 Errege Dekretuaren IV. eranskina (Autonomia pertsonala sustatzeari eta mendetasun-egoeran dauden pertsonak zaintzeari buruzko abenduaren 14ko 39/2006 Legean ezarrita daude prestazio horiek), eta 9.859 eurotan finkatzen ditu bai etxez etxeko laguntza-zerbitzuari lotutako prestazio ekonomikoaren bai laguntza pertsonalerako prestazio ekonomikoaren gehieneko zenbatekoak, muturreko mendetasuneko III+ graduan dauden pertsonei dagozkienak.
39/2006 Legea eta haren Estatuko garapen-araudia —1051/2013 Errege Dekretua— oinarrizkoak direla kontuan hartuta, izaera hori EKren 149.1.1 artikuluarekin lotuz eta Legeak mendetasun-eskubide subjektiboa modu berean baliatzeko oinarrizko baldintzak finkatzen dituela kontuan hartuta, proiektatutako xedapenak foru-araudian integratu nahi ditu Estatu mailan egindako aldaketak, muturreko mendetasunaren III+ gradua foru-mailan zabalduz.
Konstituzio Auzitegiak adierazi duen bezala —besteak beste, otsailaren 16ko 27/2017 KAE—, EKren 149.1.1 artikulua “eskumen-titulu autonomo, positibo edo gaitzailea” da, Estatuari erregulazio bat ahalbidetzen diona, baina Konstituzioko eskubide eta betebeharren egikaritzan berdintasuna bermatuko duten oinarrizko baldintzak ezartzera mugatua. Arauketa horrek ezin du kasuan kasuko eskubidearen edo betebeharraren arauketa osoa eta bukatua ekarri, eta, ondorioz, autonomia-erkidegoek, gaiaren gaineko eskumenak dituzten neurrian, eskubide edo betebehar horren araubide juridikoari dagozkion arauak onartu ahal izango dituzte beti, desadostasun autonomikorik ez badago ere. 
Auzitegi Gorenaren 1262/2018 epaiak, 2018ko uztailaren 17koak, ondorioztatzen duenez, “sektore jakin batean Estatuaren oinarrizko legeria egotea –are gehiago zeharkako klausula batean oinarritzen denean, hala nola Konstituzioaren 149.1.1 artikuluak- ez du ezabatzen Autonomia Erkidegoak gai zehatz horren gainean duen eskumena. Eskumen-titulu horretatik abiatuta ematen den edozein autonomia-araudik Estatuko oinarrizko legerian xedatutakoa errespetatu beharko duela baino ez du zehazten ”. Mendetasun-egoeran dauden pertsonei buruzko Estatuko oinarrizko legeria jasotzen duen 39/2006 Legea egoteak ez du esan nahi gai hori gizarte-zerbitzuei buruzko eskumen-titulu autonomikotik kanpo geratzen denik.
Horri gehitu behar zaio abenduaren 14ko 39/2006 Legearen 7. artikuluak berak hiru babes-mailatan egituratzen duela Autonomiaren Aldeko eta Mendetasunari Arreta Eskaintzeko Sistema: (i) Estatuko Administrazio Orokorrak ezarritako gutxieneko babes-maila; (ii) Estatuko Administrazio Orokorraren eta autonomia-erkidego bakoitzeko administrazioaren artean adostutako babes-maila; eta (iii) autonomia-erkidego bakoitzak ezar dezakeen babes-maila gehigarria.
Beraz, autonomia-erkidegoek babes-maila gehigarri bat sar dezakete, eta horren erantzukizuna beren gain hartzen dute, Estatuko Administrazio Orokorrak gutxienez bermatzen duenetik harago doana, baita bi administrazioen arteko hitzarmenetan itundutakotik harago ere.
ELA Legearen azken xedapenetako zazpigarrena betez, eta EKren 149.1.16 artikuluak babestuta, zeinak Estatuari eskumen esklusiboa esleitzen baitio osasunaren oinarrien eta koordinazio orokorraren arloan, urriaren 28ko 969/2025 Errege Dekretua eman da, , urriaren 30eko 3/2024 Legearen aplikazio eremua osatzen duten zaintza prozesu itzulezinak eta konplexutasun handikoak definitzen dituzten irizpideak ezartzen dituena, Alboko Esklerosi Amiotrofikoa eta konplexutasun handiko eta bilakabide itzulezineko beste gaixotasun edo prozesu batzuk dituzten pertsonen bizi kalitatea hobetzeko.
Azkenik, Estatuko araudiaren egokitzapena Gizarte Eskubideen Estatu Idazkaritzaren 2025eko abenduaren 18ko Ebazpenarekin osatzen da. Ebazpen horren bidez, Gizarte Zerbitzuen eta Autonomiaren Aldeko eta Mendetasunari Arreta Eskaintzeko Sistemaren Lurralde Kontseiluaren 2025eko abenduaren 9ko Erabakia argitaratzen da. Erabaki horrek aukera ematen du SAADen zerbitzuak ELA Legearen aplikazio eremura egokitzea osatzeko, eta, lurraldeari dagokionez, muturreko mendekotasunaren III+ gradua hedatzeko.
Estatu mailan hedatutako araudia foru esparruan sartzeak proiektatutako xedapena eragiten du, eta, horrekin batera, honako foru dekretu hauek aldatzea:
· 36/2014 Foru Dekretua, Diputatuen Kontseiluarena, uztailaren 22koa, mendetasun egoera aitortzeko, ezintasuna kalifikatzeko eta garapenaren arazoak edo horiek jasateko arriskua aitortzeko prozedura arautzen duena, bai eta, baldintza horiek betez gero, Arabako gizarte zerbitzuak eta diru prestazioak jasotzeko eskubidea eta prozedura ere.
· Diputatuen Kontseiluaren abuztuaren 1eko 39/2014 Foru Dekretua, arautzen dituena autonomiaren aldeko eta mendekotasunari arreta eskaintzeko sistemako prestazio ekonomikoak Araban: mendekoak familia barruan zaintzeko eta zaintzaile ez profesionalei laguntzeko prestazio ekonomikoa, laguntza pertsonalaren prestazio ekonomikoa eta zerbitzuari lotutako prestazio ekonomikoa.
· 21/2024 Foru Dekretua, uztailaren 30eko Foru Gobernu Kontseiluarena. Kontseiluaren 2023ko
abenduaren 26ko 52/2023 Foru Dekretuaren aldaketa onespena ematea
Bestalde, Arabako Foru Aldundiak bere eskumeneko gizarte-zerbitzuekin lotutako jarduerak antolatu, kudeatu, eman eta gauzatzeko eginkizunak betetzen ditu, Gizarte Ongizaterako Foru Erakundearen bidez (aurrerantzean, GOFE). Erakunde hori ekainaren 20ko 21/1988 Foru Arauaren bidez eratu zen, erakunde autonomo gisa, eta apirilaren 3ko Diputatuen Kontseiluaren 25/2012 Foru Dekretuaren bidez arautu zen. 
GOFE Arabako Lurralde Historikoko gizarte-zerbitzuen erantzukizun publikoko foru-sarea kudeatzeko erakunde gisa eratzen da, eta, beraz, eremu horretan Autonomia pertsonala sustatzeari eta mendetasun-egoeran dauden pertsonak zaintzeari buruzko abenduaren 14ko 39/2006 Legea eta hura garatzen duen araudia aplikatzeko eskumena du.
Era berean, Diputatu Nagusiaren ekainaren 30eko 152/2023 Foru Dekretuak, Arabako Foru Aldundiko sailak 2023-2027 legegintzaldirako zehazten dituenak, ezartzen du Gizarte Politiketako Sailak honako funtzio eta eskumen arlo hauek betetzen dituela: hirugarren adina, desgaitasuna, haurrak eta familia, oinarrizko gizarte zerbitzuak, prestazio ekonomikoak eta ordenamendu juridikoak ezartzen dizkion gainerakoak. Gainera, GOFE erakunde autonomoa sail horri atxikitzen dio.
Martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, 7.2 artikuluan ezartzen duenaren arabera, Foru Gobernu Kontseiluari dagokio, erregelamenduak egiteko ahalmena erabiliz, foru arauak garatu eta egikaritzeko araudiak onartzea, foru dekretuen bitartez.
2.- Aholku Batzordearen nahitaezko irizpena.
Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Aurreko apartatuan zehaztu den bezala, gizarte-laguntzaren arloko eskumen esklusiboa erakunde erkideei dagokie, eta foru-organoei dagokie beren lurraldean erakunde erkide horiek emandako legeria betearaztea, eta hori erregelamenduak egiteko, administrazio-arloko eta administrazio-bidean berrikusteko ahala baino ez da.
Kasu honetan eskema hori errepikatzen bada ere, mendetasunaren arloko oinarrizko baldintzak arautzen dituen Estatuko oinarrizko araudia egonik, erakunde erkideek erregulazio hori osatzea eta amaitzea saihestu dute, eta horrek ere ez du esan nahi eskumenen banaketa aldatu denik. 
Aurreko guztitik ondorioztatu behar da Aholku Batzorde honek nahitaezko irizpena eman behar diola foru dekretuaren proiektuari, martxoaren 30eko 40/1999 Foru Dekretuaren 3.1.b) artikuluan xedatutakoarekin bat etorriz. Dekretu horrek Arabako Foru Administrazioaren Aholku Batzordea sortu eta haren Erregelamendu Organikoa onartzen du.
Hala ere, komeni da argitzea irizpenaren xedea egin nahi diren aldaketa puntualetara mugatzen dela, eta ez direla sartzen oro har aldatutako arauak baloratzera.
3. Xedapen orokorrak egiteko prozedurak.
3.1. Aplikatu beharreko arautegia.
Otsailaren 28ko 6/2023 Foru Dekretuak, Foru Gobernu Kontseiluarenak, Arabako Foru Aldundiaren xedapen orokorrak egiteko prozedurak onesten ditu (28. ALHAO, 2023ko martxoaren 8koa). Azken xedapenak dio ALHAOn argitaratu eta hurrengo egunean sartuko dela indarrean.
Irizpena jasotzeko eramandako proiektua egiteko prozedura Gizarte Politiketako foru diputatuaren otsailaren 16ko 8/2026 Foru Aginduaren bidez hasi zen, eta, beraz, aipatutako foru dekretua aplikatuko zaio, azken xedapenaren arabera. 
3.2 Urteko araugintza plana. 
Otsailaren 28ko 6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan Arabako Foru Aldundiak urteko araugintza plana onartuko du, eta bertan hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.
2026ko urteko araugintza plana berrikusita, egiaztatu da Gobernu Kontseiluaren uztailaren 22ko 36/2014 Foru Dekretua eta abuztuaren 1eko 39/2014 Foru Dekretua aldatzea aurreikusten duela, uztailaren 30eko 21/2024 Foru Dekretuaren aldaketa sartu gabe.
3.3. Erregulazio onaren printzipioak.
Administrazio Publikoen Administrazio Prozedura Erkideari buruzko urriaren 1eko 39/2015 Legearen (aurrerantzean, APAPEL) 129. artikulua honako hau ezartzen du: legegintzako ekimena eta erregelamenduak egiteko ahala gauzatzean, administrazio publikoek printzipio hauen arabera jardungo dute: beharra, eraginkortasuna, proportzionaltasuna, segurtasun juridikoa, gardentasuna eta efizientzia. Zioen azalpenean edo hitzaurrean, kasuan kasu, hurrenez hurren, lege aurreproiektuen edo erregelamendu proiektuen kasuan, behar bezala justifikatuko da printzipio horietara egokitzen direla. Eta gauza bera ondorioztatzen da Gobernu Kontseiluaren otsailaren 28ko 6/2023 Foru Dekretuaren 3.2 artikulua, Arabako Foru Aldundiaren xedapen orokorrak egiteko prozedura onesten duena.
Hala ere, justifikazio horren nahikotasuna ez da formula estereotipatu batekin betetzen. Arauak behar bezala identifikatutako interes orokorreko helburuei erantzun behar die, eta hori premia- eta eraginkortasun-printzipioekin lotzen da. Hala, beharrezkoa da zehaztea zer arazo konpondu nahi den eta zer helburu lortu nahi den erregulazioan. 
Eraginkortasun-printzipioak, era berean, lortu nahi den helburua lortzeko tresna egokia izatea eskatzen du. Erregulazioa soilik da egokia aipatutako helburuari modu koherente eta sistematikoan laguntzen badio, eta hori ez da gertatzen aitortutako xedeen eta benetako bitartekoen artean disoziazioa badago.
Proportzionaltasun-printzipioaren arabera, detektatutako premiari erantzuteko ezinbestekora mugatu behar da erregulazioa, eta baloratu behar da ea eskubideak gutxiago murrizten dituzten edo hartzaileentzat hain garestiak ez diren neurririk dagoen.
Segurtasun juridikoak eskatzen du araua koherentziaz txertatzea gainerako ordenamenduan, eta esparru egonkorra, aurreikusteko modukoa, argia eta egiazkoa lortzen laguntzea. Horrek gutxienez lau kontrol eskatzen ditu: goragoko arauekiko bateragarritasuna, barne kontraesanik eza, testuaren ulergarritasuna eta herritarrentzako eta enpresentzako aurreikusgarritasuna.
Gardentasun-printzipioa ez da mugatzen azken araua argitaratzera. Barne hartzen ditu prestaketa-fasean parte hartzea, informazio garrantzitsua eskuratzea eta arau-justifikazioa publikoki ezagutzea.
Azkenik, eraginkortasunak beharrezkoak ez diren karga administratiboak saihestea eta baliabide publikoak arrazionalizatzea eskatzen du. Arauak karga osagarriak saihestu behar ditu, gastuen eta diru-sarreren gaineko inpaktuak kuantifikatu behar ditu, eta, hala dagokionean, aurrekontu-egonkortasuna eta finantza-jasangarritasuna errespetatu behar ditu. 
Laburbilduz, erabakigarria da araua beharrezkoa izatea interes orokorreko helburu baterako, helburu hori lortzeko eraginkorra, hain murriztaileak ez diren alternatiben aurrean proportzionatua, koherentea eta argia ordenamenduaren barruan, gardena elaborazioan eta efizientea kargei eta inpaktuei dagokienez.
Bada, atal honi dagokionez, esan daiteke, oro har, arau-proiektua printzipio horietara egokitu dela, nahiz eta komenigarritzat jotzen den azalpen-zatia berrikustea adierazitako printzipioetara egokitzeko, bereziki segurtasun juridikoaren eta gardentasunaren printzipioari dagokionez.
3.4. Premiazko izapidetzea.
Gobernu Kontseiluaren otsailaren 28ko 6/2023 Foru Dekretuaren 22.1 artikuluaren arabera, Gizarte Politiketako foru diputatuaren otsailaren 16ko 8/2026 Foru Aginduak prozeduraren presako tramitazioa deklaratzen du, foru mailan muturreko mendekotasunaren III+ gradua hedatu ahal izateko eta, horrela, muturreko mendekotasun egoeran dauden pertsonek AEA Legea garatuz zehaztutako zerbitzuak, baliabideak eta prestazioak lehenbailehen eskuratu ahal izateko.
3.5. Aldez aurreko kontsulta publikoa eta entzunaldia eta jendaurrean jartzea.
Kontratazioaren eta Araubide Juridikokoaren Arloak 2026ko martxoaren 16an emandako arau-inpaktuari buruzko txostenetik ondorioztatzen denez, “(...) kontuan hartuta premiazkoa dela beharrezko arau-aldaketak egitea eragindako pertsonek –muturreko mendekotasun-egoeran daudenek– ELA Legea garatuz zehaztutako zerbitzuak, baliabideak eta prestazioak lehenbailehen eskuratu ahal izateko. Horregatik, 6/2023 Foru Dekretuaren 22.1 artikuluan zehaztutakoa betez, beharrezkotzat jo zen tramitazioa presakotzat jotzea eta, ondorioz, aurretiazko kontsulta publikoaren tramitetik salbuestea, aipatutako foru dekretuaren 22.3 artikuluaren arabera. Ez, ordea, sei egun balioduneko epean –zehazki, 2026ko otsailaren 27tik martxoaren 6ra arte– egin den entzunaldiaren eta jendaurreko informazioaren izapidea, prozedurazko foru dekretu beraren 14.3 artikuluarekin bat etorriz”.
Gobernu Kontseiluaren 2023ko otsailaren 28ko 6/2023 Foru Dekretuaren 22.3 artikuluan xedatutakoaren arabera, presako prozeduraren bidez izapidetzen diren arau ekimenak aldez aurreko kontsulta publikoaren tramitetik salbuetsita daude. Era berean, 14.3 artikuluaren arabera, entzunaldiaren eta jendaurreko informazioaren izapidea sei egun baliodunera murriztuko da, gutxienez, presako izapidetzea xedatu denean.
Espedientean jasota daude ADELA ARABA Alboko Esklerosi Amiotrofikoaren Arabako Elkarteak egindako alegazioak, ordezkatzen dituzten gaixoen eta familien ikuspegia kontuan hartzeko –ez dago aurkezpen-datarik–, eta Gizarte Zerbitzuen zuzendariaren martxoaren 12ko erantzun-txostena.
Beraz, bete egin da araudiak aipatutako bi izapideei buruz xedatutakoa. 
3.6 Nahitaezko txostenak eta izapideak.
Espedientean jasota daude otsailaren 28ko 6/2023 Foru Dekretuaren arabera egin beharreko tramiteak eta txostenak: (i) arau-eraginari buruzko txostena; (ii) txosten ekonomikoa; (iii) generoaren araberako eraginari buruzko txostena, (iv) eta prozedura emakumeen eta gizonen berdintasunaren arloan aplikatzekoa den araudira egokitzen dela egiaztatzeko izapidea.
3.7. Prozedura izapidetzeko epea.
Foru Gobernu Kontseiluaren Otsailaren 28ko 6/2023 Foru Dekretuaren 24.2 artikuluaren arabera, arau xedapenen proiektuak izapidetu ondoren, horiek organo eskudunari aurkeztuko zaizkio, hala badagokio, prozedura hasi eta zortzi hilabeteko epean onets ditzan. 
Prozedura hau Gizarte Politiketako diputatuaren otsailaren 16ko 8/2026 Foru Aginduaren bidez hasi zen, eta oraindik ez da igaro deskribatutako epea. 
III.- PROIEKTUAREN DESKRIBAPENA
Xedapen arauemaileak azalpen-zatia eta xedapen-zatia ditu, 6 xedapen eta beste bi azken xedapen. 
· Hitzaurrean edo azalpen zatian berariaz aipatzen dira urriaren 30eko 3/2024 Legea eta hura garatzen duten arauak, hala nola urriaren 21eko 11/2025 Errege Lege Dekretua, urriaren 28ko 969/2025 Errege Dekretua eta Gizarte Eskubideen Estatu Idazkaritzaren 2025eko abenduaren 18ko Ebazpena. Horiek guztiek foru-araudia egokitzea eragingo lukete. Gainera, urteko araugintza-planari, erregulazio onaren printzipioei, aurretiazko kontsulta publikoaren eta entzunaldi eta informazio publikoaren izapideei eta berdintasunaren arloko araudiari buruzko erreferentziak gehitu dira.
· Xedapen zatiari dagokionez, lehenengo bi xedapenek 36/2014 Foru Dekretuaren 45.1 eta 49. artikuluak aldatzen dituzte hurrenez hurren, eta hirugarren, laugarren eta bosgarren xedapenek, berriz, 39/2014 Foru Dekretuaren 6.1, 26 eta 28.1 artikuluak. Seigarren xedapenak 21/2024 Foru Dekretuaren I. eta II. eranskinak aldatzen ditu, eta III. eranskin berri bat gehitzen du.
· Azkenik, bi azken xedapen sartu dira, ALHAOn argitaratu eta indarrean egoteari buruzkoak.
IV. - PROIEKTUAREN EDUKIAREN ANALISIA
Proiektatutako xedapenak aldaketa puntualak egiten ditu hiru foru dekretutan, ELA Legean eta hura garatzeko araudian jasotako neurriak hedatu ahal izateko beharrezko egokitzapenak egiteko. Jarraian, horri buruzko ohar batzuk egingo ditugu.
1.- Azalpen zatia edo hitzaurrea.
Irizpen honen II.3.3 atalean adierazitakoari lotzen gatzaizkio, eta haren idazketa berrikustea gomendatzen dugu, erregulazio onaren printzipioetara egokitzeko, bereziki segurtasun juridikoaren printzipiora eta gardentasunaren printzipiora.
Era berean, Emakumeen eta Gizonen Berdintasunerako eta Emakumeen aurkako Indarkeria Matxistarik Gabeko Bizitzarako otsailaren 18ko 4/2005 Legeari egindako aipamena ezabatu beharko litzateke, Emakumeen eta Gizonen Berdintasunerako eta Emakumeen aurkako Indarkeria Matxistarik Gabeko Bizitzarako Legearen testu bategina onartzen duen martxoaren 16ko 1/2023 Legegintzako Dekretuaren bidez indargabetu baitzen.
Halaber, gomendatzen da terminologia 6/2023 Foru Dekretura egokitzea, eta “kontsulta publikoa” tramitearen ordez “aurretiazko kontsulta publikoa” jartzea, eta “entzunaldi publikoa” tramitearen ordez “entzunaldia eta informazio publikoa” jartzea.
Azkenik, falta da aipatzea ea, 40/1999 Foru Dekretuaren bidez onetsitako Aholku Batzorde honen Erregelamendu Organikoaren 23. artikuluan ezarritakoaren arabera, foru agindua Batzordearen irizpenarekin bat datorren edo, aitzitik, hartatik aldentzen den.
2.- Xedapen-zatia.
Egiturari dagokionez, komeni da gogoraraztea, Arabako Foru Aldundiko Gobernantzako zuzendariaren irailaren 23ko 4593/2024 Ebazpenaren bidez onartutako arau teknikaren jarraibideen arabera, xedapenaren artikuluek landutako gaiaren alderdi bat diziplinatu behar dutela, eta “Artikulua” terminoaren aurretik doazela.
Artikulu bat baino ez badago, "Artikulu bakarra” deituko zaio, eta hainbat artikulu badaude, hurrenez hurreneko zenbaki ordinal arabiarrekin zenbakituko dira, xedapen aldatzaileen artikuluak izan ezik, horiek letraz idatzitako zenbaki ordinalekin zenbakituko baitira.
3.- Aldaketak uztailaren 22ko Diputatuen Kontseiluaren 36/2014 Foru Dekretuarekin lotuta.
45. artikuluaren lehen apartatuan, aitortutako mendetasun-mailaren arabera zein zerbitzu eta prestazio ekonomikorako eskubidea dagoen zehazten da. Aldatu egiten da 45.1 artikuluaren b) letra, II. graduari (larria) eta III. graduari (mendetasun handia) buruzkoa, III+ gradua sartzeko (muturreko mendetasuna) eta mendetasun-maila hori duten pertsonei aitortzeko, besteak beste, zerbitzuari lotutako prestazio ekonomikoa eta laguntza pertsonalerako prestazio ekonomikoa, abenduaren 14ko 39/2006 Legearen hamazazpigarren xedapen gehigarriaren arabera. Honela dio bigarren paragrafoak: 
“(...) Muturreko mendetasuneko III+ gradua aitortuta duten pertsonek zerbitzuari lotutako prestazio ekonomiko bat jasotzeko eskubidea izango dute, 17. artikuluaren arabera. Prestazio hori etxez etxeko laguntzara edo laguntza pertsonaleko prestazio ekonomiko batera bideratu ahal izango da, 19. artikuluan aurreikusitako baldintzetan”.
III+ gradua duten pertsonei aitortutako prestazio ekonomikoari dagokionez, abenduaren 14ko 39/2006 Legeak prestazio hori udal-eskumeneko ELZrekin lotzen duela dirudien arren, proiektuak eremua zabalduko luke, eta, beraz, prestazioa 45.1.b) artikuluan aurreikusitako edozein zerbitzurekin lotu liteke, bai eta II. eta III. mailetako pertsonak artatzeko egiaztatutako adinekoentzako ostatu-zerbitzuekin ere. Horrek, alde batetik, babes-maila gehigarria ekarriko luke, eta horrek beste administrazio batzuek emandako zerbitzuei ere eragingo lieke, hala nola telelaguntzari, Eusko Jaurlaritzak emandakoari, eta, bestetik, I. eta II. eranskinak egokitu beharko lituzke maila gehigarri hori islatzeko. 
Horri dagokionez, komeni da adieraztea urriaren 6ko 185/2015 Dekretuak onartutako zerbitzuari lotutako prestazio ekonomikoari buruzko fitxak zehazten duela prestazio hori udalaren, foru aldundiaren edo Eusko Jaurlaritzaren eskumenekoa izango dela, lotzen zaion zerbitzuaren eskumena nor den kontuan hartuta, eta gehieneko zenbatekoa administrazio eskudunek finkatzen dutela urtero, gutxieneko erreferentziatzat hartuta estatuak ekitaldi bakoitzerako ezarritakoa, mendekotasun-egoeran dauden pertsonentzat denean.
Prestazio ekonomikoen eta zerbitzuen bateragarritasunen eta bateraezintasunen araubideari dagokionez, 49. artikulua honela aldatu da:
a) I. graduko mendekotasunari dagokionez: 
· I. graduari egiten zaion erreferentzia kentzen da, “40 puntu edo gehiago MBBn”, eta, beraz, I. graduko mendekotasuna aitortuta duten pertsonei irizpideak aplikatzen zaizkie, Mendekotasun Egoeraren Balorazio Baremoa (MBB) aplikatu ondoren lortutako puntuazioa edozein dela ere.
· Laguntza pertsonalerako prestazio ekonomikoa (LPPE) bateragarria izango da etxez etxeko laguntza-zerbitzuarekin.
b) II. eta III. graduen mendekotasunari dagokionez:
· Laguntza pertsonalerako prestazio ekonomikoa (LPPE) bateragarria izango da etxez etxeko laguntza-zerbitzuarekin.
c) III+ graduari buruzko atal bat sartu da, eta laguntza pertsonalerako prestazio ekonomikoa (LPPE) honako hauekin bateragarria izango dela xedatu da:
· Etxeko laguntza zerbitzua
· Eguneko zentroko zerbitzua eta eguneko arretarako zerbitzua, modalitate guztietan, salbu eta eguneko zerbitzua  eguneko arretarako landa zentroan eta zentro okupazionala.
Horri dagokionez, abenduaren 14ko 39/2006 Legearen 25 bis artikuluaren eta abenduaren 27ko 1051/2013 Errege Dekretuaren 16. artikuluaren arabera, administrazio publiko eskudunek bateragarritasuna ezar dezakete etxeko laguntza-zerbitzuen, eguneko eta gaueko zentroen, familiaren ingurunean zaintzeko zerbitzuen eta zaintzaile ez-profesionalei laguntzeko zerbitzuen (FIZZLPE) eta laguntza pertsonalaren zerbitzuen artean, eta, gainera, bateragarritasun-araubide propioa ezar dezakete abenduaren 14ko 39/2006 Legearen 7.3 artikuluan aurreikusitako babes-maila gehigarriaren kontura.
Horri dagokionez, Konstituzio Auzitegiak martxoaren 3ko 36/2016 epaian ondorioztatu zuen  (5763/2012 errek.), Konstituzio Auzitegiaren 18/2016 Epaian adierazitakora joz: "Estatuak erregulazio bateratua ezartzen du prestazioen intentsitateari eta bateragarritasunari buruz, mendetasunari arreta emateko sisteman gutxieneko uniformea bermatzeko funtzioa betetzen duena, eta parametro hori eskubidea baliatzean berdintasuna bermatzen duten oinarrizko baldintzak arautzen dituen parametrotzat har daiteke, desberdintasun nabarmeneko egoerak sortzea saihesteko. Mendetasun-egoera aitortzeak hainbat zerbitzu edo prestazio ekonomiko aldi berean jasotzea ekar dezakeenez, arauak prestazio eta zerbitzu horien bateraezintasunari buruzko printzipio komun batzuk ezartzen ditu, mendetasunari arreta emateko sistemaren gutxieneko batasuna bermatuz, mendekotasuna duten pertsonen arreta zehaztu daitekeen prestazioen konbinazioari dagokionez. Gutxieneko bermearen baldintza hori berretsi egiten da, izan ere, Estatuaren erantzukizunaren lehen berme-mailatik haratago, arauaren mugek ez dute baztertzen autonomia-erkidegoek ondorio gisa prestazio edo zerbitzu handiagoak eman ditzaketen bateragarritasunak ezartzea, bateragarritasun horren ondorioak bere gain hartuta, eta horrek aukera ematen du, ikuspuntu horretatik ere, mendetasunari arreta emateko sistemaren prestazioak eta zerbitzuak eskuratzean berdintasuna bermatzen duen arau orokortzat jotzeko".
Gizarte Zerbitzuen Euskal Sistemaren prestazio eta zerbitzuen zorroari buruzko urriaren 6ko 185/2015 Dekretuaren arabera, Etxez etxeko Laguntza Zerbitzuaren (ELZ) –udalaren eskumenekoa– eta Laguntza Pertsonaleko Prestazio Ekonomikoaren (LPPE) –foru eskumenekoa– bateragarritasuna zehaztea foru aldundien eskumenen eremuaren barruan dago (Etxez etxeko Laguntza Zerbitzuari buruzko fitxa – ELZ (1.2)).
Laburbilduz, ZLPEri buruz egindako oharrei kalterik egin gabe, aurreikusitako aldaketek, alde batetik, III+ gradua hartzen dute, mendetasun-maila hori duten pertsonek oinarrizko araudiak ezarritako gutxienekoa beteko luketen zerbitzuak eta prestazioak eskuratzeko duten eskubidea aitortuz, eta, bestetik, berrikuntza gisa, LPPE eta ELZ bateragarri egiteko aukera ematen dute, mendetasun-maila edozein dela ere, oinarrizko legeriak aitortutako babes-maila gehigarriaren kontura diseinatutako bateragarritasun-araubidearen arabera. 
Aurrekoa gorabehera, proiektuak ez du barne hartzen urriaren 28ko 969/2025 Errege Dekretuak ezarritako III + graduko osasun akreditaziorako prozedura espezifikoa.
4.- Aldaketak, Diputatuen Kontseiluaren abuztuaren 1eko 39/2014 Foru Dekretuari dagokionez.
6.1 artikuluaren edukia, prestazio ekonomikoen eta zerbitzuen arteko bateragarritasun eta bateraezintasun araubideari buruzkoa, 36/2014 Foru Dekretuaren 49. artikulura egokitzen da, aurreko paragrafoan aztertua.
Era berean, 39/2014 Foru Dekretuaren 26. artikulua aldatuz, ezartzen da mendekotasunaren I., II. eta III. mailetarako prestazio ekonomikoen gehieneko eta gutxieneko zenbatekoak gizarte zerbitzuen arloan eskumena duen saileko titularraren foru agindu bidez finkatuko direla, nahiz eta gaur egun Gobernu Kontseiluari dagokion gehieneko zenbatekoa finkatzeko ahalmena. 
Administrazio-organoen artean eginkizunak eta eskumenak esleitzea eta banatzea administrazioen autoantolaketarako ahalaren barruan sartzen da, administrazioei ahalmena ematen baitzaie beren organoak eratu eta antolatzeko eta eskumenak esleitzeko interes publikoak hobeto lortzeko, betiere arau-esparruaren barruan. Hala ere, egin nahi den aldaketari dagokionez, esan behar da, alde batetik, ez dela sortu berri den III+ graduari buruzko aipamenik egiten, eta, bestetik, ez dela haren beharrik aipatzen eta justifikatzen, ez zioen azalpenean, ez espedientea osatzen duten txostenetan.
Gainera, zenbatekoak eguneratzeko prozedura arindu nahi bada, zenbatekoak eta horien eguneratzeak Gobernu Kontseiluaren erabaki baten bidez onar daitezke, Gipuzkoako Lurralde Historikoan eta beste erkidego batzuetan egiten den bezala, hala nola Errioxan.
Azkenik, 39/2014 Foru Dekretuaren 28.1 artikulua aldatzen da, eta prestazioaren minorazioaren kalkuluan sartzen dira laguntza pertsonalaren prestazio ekonomikoa eta etxez etxeko laguntza zerbitzua aldi berean gertatzen diren kasuak, aurretik adierazitako aldaketen arabera. Horri dagokionez, adierazi behar da oso premia handiko kasuetarako babesgarriren bat sartzea balora litekeela, neurrigabekeriaren bat saihesteko.
5.- Aldaketa uztailaren 30eko 21/2024 Foru Dekretuari dagokionez, ekainaren 17ko 25/2025 Foru Dekretuak aldatua.
Arauaren proiektuan jasotako hiru eranskinak aztertu aurretik, komeni da jarraian prestazio ekonomikoen gehieneko eta gutxieneko zenbatekoei buruz hurrenez hurren emandako foru dekretuak laburbiltzea: 
· 52/2023 Foru Dekretua, abenduaren 26ko Foru Gobernu Kontseiluarena. Onestea II. graduko pertsonei laguntza pertsonala emateko prestazio ekonomikoaren gehieneko zenbatekoa eguneratzea, baldin eta Arabako Lurralde Historikoan ondoz ondoko 3 urtetan erroldatuta egon direla egiaztatzen badute, bai eta autonomiarako eta mendekotasunaren arretarako sistemaren prestazio ekonomikoen gutxieneko zenbatekoak ere.
· Autonomiaren Aldeko eta Mendetasunari Arreta Eskaintzeko Sistemaren prestazio ekonomikoen gehieneko —I. eranskina— eta gutxieneko —II. eranskina— zenbatekoak jasotzen ditu.
· Indargabetu egiten du 5/2023 Foru Dekretua, otsailaren 21ekoa, Foru Gobernu Kontseiluarena.
· 21/2024 Foru Dekretua, uztailaren 30eko Foru Gobernu Kontseiluarena. Onespena ematen dio Kontseiluaren abenduaren 26ko 52/2023 Foru Dekretuaren aldaketari.
· Indargabetu egiten du abenduaren 26ko 52/2003 Foru Dekretuaren I. eranskina, eta horren ordez I. eranskin berria gehitzen du. Indarrean geratzen da 52/2003 Foru Dekretuaren II. eranskina.
· Foru Gobernu Kontseiluaren 25/2025 Foru Dekretua, ekainaren 17koa. Onespena ematea Prestazio ekonomiko jakin batzuen gehieneko zenbatekoak eguneratzen dituen Foru Gobernu Kontseiluaren uztailaren 30eko 21/2024 Foru Dekretua aldatzeari.
· 2024ko uztailaren 30eko 21/2024 Foru Dekretuaren I. eranskina beste eranskin batekin ordezten du.
· Foru Gobernu Kontseiluaren 30/2025 Foru Dekretua, ekainaren 29koa. Onespena ematea ekainaren 17ko 25/2025 Foru Dekretuaren aldaketari, zeinaren bidez onetsi zen Arabako Lurralde Historikoan hiru urtez jarraian erroldatuta egon direla egiaztatzen duten pertsonentzat familia giroan zaintzeko eta zaintzaile ez-profesionalei laguntzeko prestazio ekonomikoa (FZPE).
· 25/2025 Foru Dekretuaren I. eranskina aldatzen du.
Laburbilduz, gaur egun indarrean daude 21/2024 Foru Dekretuaren I. eranskina —gehieneko zenbatekoak—, 25/2025 eta 30/2025 Foru Dekretuek egindako aldaketekin, eta abenduaren 26ko 52/2023 Dekretuaren bidez onartutako II. eranskina —gutxieneko zenbatekoak—.
Araugintza-teknikaren ikuspegitik, gogoratu behar da, oro har, segurtasun juridikoaren eta ordenamenduaren argitasunaren printzipioaren arabera, ez dela gomendagarria kateatutako xedapen aldarazleak ugaritzea. Izan ere, alde batetik, aldaketa-arau hutsek ez dute erregulazio autonomoko bokaziorik, eta beren xedea agortzen dute sartzen duten aldaketan, eta, bestetik, zaildu egiten da indarrean dagoen araudia ezagutzea. Aurrekoa saihesteko, hobe da erreforma arau nagusiaren edo haren bertsio finkatuaren gainean egitea, eta ondoz ondoko erreforma asko pilatzen diren kasuetan, haren bategitea edo erregulazio oso berri bat ere balora daiteke. 
Proiektuaren I. eranskinari dagokionez, 30/2025 Foru Dekretuak sartutako gehieneko zenbatekoak mantentzen dira, eta III+ graduari dagokiona gehitzen da, Arabako Lurralde Historikoan 3 urtez jarraian erroldatuta daudela egiaztatzen duten pertsonentzako laguntza pertsonalerako prestazio ekonomikoari (LPPE) dagokionez. Gehieneko zenbateko hori (9.859 €) bat dator abenduaren 27ko 1051/2013 Errege Dekretuaren IV. eranskinean aurreikusitako gehieneko kopuruarekin.
Hala ere, eranskin horrek ez du barne hartzen gutxieneko erroldatze hori egiaztatzen ez duten pertsonentzako LPPEren gehieneko zenbatekoa, ezta proiektatutako 45.1 artikuluaren b) letran aurreikusitako zerbitzuari lotutako prestazio ekonomikoari dagozkion zenbatekoak ere. ZLPEri dagokionez, ez-egitea ulertuko litzateke prestazio hori ELZri bakarrik lotuko balitzaio —udalaren eskumena delako—, baina kontuan hartuta artikulu horrek Estatuko gutxienekoa beste zerbitzu batzuetara zabaltzen duela dirudiela, kasuan kasuko foru organoek emandako zerbitzuei buruzko zenbatekoak eranskin horretan jaso beharko lirateke, 45.1.b artikuluan proiektatutako aldaketarekin bat etorriz.
III+ gradua duten pertsonak, era berean, III gradua duten pertsonei aitortutako prestazio berberen onuradun izatea nahi izanez gero, proiektuan ildo horretako xedapen bat sartzea gomendatzen da.
Eta hori guztia segurtasun juridikoaren printzipioak behartzen duelako eduki arauemailea egonkorra, aurreikusteko modukoa, integratua eta argia izatera, ezagutza materiala eta ulermena ahalbidetuz. Zenbatekoak biltzen dituen eranskin batek araua aplikatzeko eduki garrantzitsua duenez, argitasunaren eta ziurtasunaren beharrak eskatzen du zenbateko horiek argi eta garbi adierazita egotea eta aplikatu beharreko agindua edo parametroa ezagutzea eragozten duten hutsuneen baldintzapean egon gabe.
Gainera, familia-ingurunean zaintzeko prestazio ekonomikoari buruzko zenbatekoak eguneratu dira, ALHn hiru urtez jarraian erroldatuta egon direla egiaztatzen dutenentzat. Eguneratze horrek oinarrizko araudiak ezarritako gehienekoak gaindituko lituzke.
Esan bezala, abenduaren 14ko 39/2006 Legeak hiru babes-mailatan egituratzen du mendekotasun-sistema, eta autonomia-erkidegoei berariaz esleitzen die haiek finantzatutako maila gehigarri bat sortzeko aukera —7.3 eta 11.2 artikuluak—; beraz, ezarritako zenbatekoak babes-maila gehigarriaren esparru horretan kokatuko lirateke. Autonomia-erkidegoek libreki ezartzeko hirugarren maila gehigarri horri esker, autonomia-erkidegoek prestazioak handitu ahal izango dituzte, baina beren aurrekontu autonomikoen kontura eta berariazko arau-antolamenduaren arabera.
Egokitzapen hori hobeto ulertzen da dauden hiru planoak bereizita aztertuz gero: gutxieneko maila, adostutako maila eta maila gehigarria. Lehenengoa sistemaren gutxieneko maila edo maila komuna da, Estatuak osorik finantzatzen duena eta Estatuari eta Lurralde Kontseiluari dagokiena, abenduaren 14ko 39/2006 Legearen arabera. Bigarrena maila adostua edo kooperatiboa da, Estatuko Administrazio Orokorrak eta autonomia-erkidegoek batera finantzatua eta kodeterminazio-eskema horren mende dagoena. Hirugarrena maila gehigarri autonomikoa da, legeak berak erkidego bakoitzari erreserbatzen diona, eta haren finantzaketa, ezartzen badute, autonomia-erkidegoen kontura izango da esklusiboki. Lehenengo bi planoetan, Lurralde Kontseiluaren erabakiak parametro lotesle gisa funtzionatzen du; hirugarrenean, erkidegoak hobetzeko marjina du.
II. eranskinari dagokionez, 52/2023 Foru Dekretuan aurreikusitako gutxieneko zenbatekoak mantentzen dira –1051/2013 Errege Dekretuaren V. eranskinean adierazitakoekin bat datozenak–, eta laguntza pertsonalerako prestazio ekonomikoari (LPPE) dagokiona 3.200 eurokoa da III+ graduaren kasuan, Gizarte Eskubideen Estatu Idazkaritzaren 2025eko abenduaren 18ko Ebazpenaren arabera, zeinaren bidez Gizarte Zerbitzuen eta Autonomiaren Aldeko eta Mendetasunari Arreta Eskaintzeko Sistemaren Lurralde Kontseiluaren Erabakia argitaratzen baita. I. eranskinean gertatzen den bezala, ez dira sartzen zerbitzuari lotutako prestazio ekonomikoari dagozkion zenbatekoak, 45.1 artikuluaren b) letran aurreikusitakoak.
Sistemaren esparruan, autonomia-erkidegoek, beren aurrekontuen kargura, babes-maila gehigarriak zehaztu ditzakete, Estatuak gutxieneko izaeraz finkatutakoaz gain. Aukera hori lotuta dago sistemaren konfigurazioak gutxieneko eduki komuna duten oinarrizko berdintasun-baldintzak bermatu nahi izatearekin, autonomia-erkidegoek garapen gehigarriak egitea eragotzi gabe.
Zenbatekoak zehazteari dagokionez, Konstituzio Auzitegiaren martxoaren 3ko 36/2016 Epaiak (5763/2012 errekurtsoa) honako hau ezarri zuen: “Lurralde Kontseilu horri dagokio aurreikusitako prestazio ekonomikoen baldintzak eta zenbatekoa erabakitzeko eginkizuna [8.2 c) artikulua, 20. artikuluarekin eta 39/2006 Legearen lehen xedapen gehigarriarekin (EDL 2006/311189) lotuta]. Berriz ere, zerbitzuaren intentsitaterako aurreikusitako moduan bezala, Estatuak, gehieneko zenbateko horiek zehaztuz, mendetasunari arreta emateko sistema osatzen duten hiru prestazio ekonomikoen aintzatespenean uniformetasuna bermatzen du".
Azkenik, III. eranskin berri bat gehitu da, III+ graduko mendekotasuna duten pertsonentzako LPPEren zenbatekoa mailakatzeko, justifikatutako arretaren intentsitatearen arabera. Autonomia pertsonala sustatzeko eta mendetasunari arreta eskaintzeko zerbitzuen intentsitatea laguntza-zerbitzu bakoitzaren prestazio-edukiaren arabera zehazten da, eta haren hedaduraren edo iraupenaren arabera, mendetasun-mailaren arabera, abenduaren 14ko 39/2006 Legearekin eta abenduaren 27ko 1051/2013 Errege Dekretuaren 4. artikuluarekin bat etorriz. Intentsitate/orduko irizpideak aplikazio teknikoa eta objektiboa errazten duela uste da, arbitrariotasuna saihestuz.
Konstituzio Auzitegiaren 36/2016 epaia, martxoaren 3koa (5763/2012 errekurtsoa), honako hau adierazi zuen horri buruz:
“Hala, bi gai horiek ez direla berritzaileak gogorarazi ondoren, aitzitik, mendetasunari arreta emateko sistemaren parte zirela hasieratik, Konstituzio Auzitegiaren 18/2016 Epaiaren 8 e) ii) oinarri juridikoak honako hau dio:“ intentsitateak mendetasun-maila bakoitzari dagozkion zerbitzu zehatzak zehazteari eta laguntza-zerbitzu bakoitzaren prestazio-edukia eta horien hedadura eta iraupena zehazteari egiten dio erreferentzia, mendetasun-maila horren arabera. 39/2006 Legearen 8.2 b) artikuluaren arabera, Gizarte Zerbitzuen eta Autonomiaren Aldeko eta Mendetasunari Arreta Eskaintzeko Sistemaren Lurralde Kontseiluari dagokio zerbitzuen babesaren intentsitatea zehazteko irizpideak ezartzea. Hori, orain auzitan dagoen etxez etxeko laguntza-zerbitzurako, 2012ko uztailaren 10eko Lurralde Kontseiluaren Erabakiaren 2.2 puntuan gauzatu zen, eta orain zalantzan jarritako araua irizpide hori sartzera mugatu zen; gainerakoan, 1051/2013 Errege Dekretuaren II. eranskinean ere jaso da.  Nolanahi ere, jarduteko modu hori EKren 149.1.1 artikuluan dago babestuta; izan ere, Estatuko arauak, lankidetza-organo baten aldez aurreko akordiotik abiatuta, horrela finkatzen ditu, tarteak edo bitarteak ezarriz, laguntza-zerbitzu zehatz horren prestazio-edukia zehazteko irizpide komunak, eta, horrela, mendeko guztiei aitortutako eskubidearen gutxieneko edukia integratzen du, mendetasunari arreta emateko sistemaren zerbitzu horren babes-ekintzaren hedadurari dagokionez, mendetasun-egoeran dauden pertsonen benetako berdintasuna zainduz zerbitzu batzuk baliatzeari dagokionez”.

Ondorio gisa, proiektatutako foru dekretuak mendekotasunaren Arabako esparrua ELA Legera eta hura garatzeko araudira egokitu nahi du, III+ gradua txertatuz eta katalogoa, bateragarritasunak eta gehieneko eta gutxieneko zenbatekoak berrantolatuz. Aldaketa operatibo garrantzitsuena da LPPEren eta ELZren arteko bateragarritasuna ahalbidetzea, mendekotasun-maila guztietan eta III+ gradurako araubide berezi batekin. FIZZLPEren zenbatekoak eguneratzen dira elkarren segidako 3 urtez Lurralde Historikoan erroldatuta daudela egiaztatzen dutenentzat, eta graduazio espezifiko bat sartzen da III+ graduko mendekotasuna duten pertsonentzako LPPErako arretaren intentsitatearen arabera. ELZrekin bat egiteagatik % 25eko murrizketa gehitu da. 
Esan daiteke proiektatutako xedapena, oro har, koherentea dela Estatuko esparruarekin, baina gomendatzen da, irizpenaren xede diren presako aldaketak gorabehera, uztailaren 22ko 36/2014 Foru Dekretua eta abuztuaren 1eko 39/2014 Foru Dekretua modu orokorragoan eta pausatuagoan berrikustea, bikoiztasunak saihesteko eta onartu zenetik emandako araudira egokitzeko, besteak beste, Administrazio Publikoen Administrazio Prozedura Erkidearen urriaren 1eko 39/2015 Legea, Sektore Publikoaren Araubide Juridikoaren urriaren 1eko 40/2015 Legea eta Arabako Foru Aldundiaren Gobernuaren, Antolamenduaren eta Araubide Juridikoaren martxoaren 15eko 10/2023 Foru Araua.
V.-ONDORIOAK
Lehenengoa.- Kontsulta Batzordearen irizpena nahitaezkoa da, irizpen honen II.2 atalean egindako gogoeten arabera. 
Bigarrena.- Funtsari buruzko edukiei dagokienez, foru dekretuaren proiektua ordenamendu juridikora egokitzen da, irizpen honen IV. atalean adierazitako gogoetei kalterik egin gabe.
11/17

[image: image1.jpg][image: image2.png]_1283938839.doc
[image: image1.png]>
Arabako Foru Aldundia

Diputacion Foral de Alava
>








